नई दिल्ली। छह बार के चैंपियन भारत को महिला एशिया कप ट्वंटी 20 क्रिकेट टूर्नामेंट में बुधवार को बांग्लादेश के हाथों रोमांचक मुकाबले में दो गेंद शेष रहते सात विकेट से हार का सामना करना पड़ा। भारत की तीन मैचों में यह पहली हार है। भारत ने इससे पहले मलेशिया और थाईलैंड को एकतरफा अंदाज में हराया था। लेकिन बांग्लादेश ने गेंद और बल्ले से शानदार प्रदर्शन करते हुये भारतीय टीम के विजय रथ को रोक दिया। भारतीय महिला टीम ने सात विकेट पर 141 रन बनाये जबकि बांग्लादेश ने 19.4 ओवर में तीन विकेट पर 142 रन बनाकर मैच जीत लिया।